b'\n_START_ARTICLE_\nSpletni brskalnik\n_START_PARAGRAPH_\nSpletni brskalnik je ra\xc4\x8dunalni\xc5\xa1ki program, ki omogo\xc4\x8da brskanje po spletu ter prikazovanje dokumentov HTML in ve\xc4\x8dpredstavnih vsebin. Spletni brskalniki omogo\xc4\x8dajo dostop do svetovnega spleta. V letih 1996\xe2\x80\x931997 sta bila vodilna spletna brskalnika Netscape Navigator in Microsoft Internet Explorer. Brskalniki ponujajo grafi\xc4\x8dni uporabni\xc5\xa1ki vmesnik do informacije na internetu. Brskalnik dokument HTML prebere in ga prika\xc5\xbee kot grafi\xc4\x8dni dokument, ki lahko vsebuje slike, video, zvok in hiperbesedilne povezave do drugih dokumentov._NEWLINE_Brskalniki z grafi\xc4\x8dnim uporabni\xc5\xa1kim vmesnikom so postali \xc5\xa1iroko dostopni leta 1993, ko sta Marc Andreessen in Eric Bina razvila brskalnik NCSA Mosaic. Za dolo\xc4\x8dene posebne dejavnosti, na primer ogled spletnih mest z navidezno resni\xc4\x8dnostjo, potrebujemo poseben brskalnik, ki prepozna tudi jezik za modeliranje navidezne resni\xc4\x8dnosti (VRML)._NEWLINE_Danes najbolj raz\xc5\xa1irjeni brskalniki so Google Chrome, Mozilla Firefox, Safari, Opera in Microsoft Edge.\n_START_SECTION_\nZgodovina\n_START_PARAGRAPH_\nTemelje za prvi brskalnik, WorldWideWeb, ki je za\xc4\x8del delovati leta 1991, je postavil Tim Berners-Lee \xc5\xbee v poznih 80. Letih. Prvi brskalnik je zdru\xc5\xbeil najrazli\xc4\x8dnej\xc5\xa1e nove in \xc5\xbee obstoje\xc4\x8de tehnologije programske in strojne opreme. _NEWLINE_Uvedba spletnega brskalnika NCSA Mosaic v letu 1993, ki je bil tudi eden izmed prvih grafi\xc4\x8dnih spletnih brskalnikov, je povzro\xc4\x8dila eksplozijo v spletni uporabi. Marc Andreessen, vodja ekipe, ki se je v podjetju NCSA ukvarjala z razvojem spletnega brskalnika Mosaic, je leta 1994 ustanovil lastno podjetje, ki se je imenovalo Netscape. Njihov kon\xc4\x8dni projekt Netscape Navigator je hitro postal najbolj priljubljen spletni brskalnik, ki ga je na njegovem vrhuncu uporabljalo pribli\xc5\xbeno 90\xc2\xa0% vseh uporabnikov spleta._NEWLINE_Microsoft je na to odgovoril s svojim brskalnikom, na katerega je prav tako mo\xc4\x8dno vplival Mosaic. Leta 1995 so izdali Internet Explorer in tako se je za\xc4\x8dela prva vojna brskalnikov. Z vgrajevanjem Internet Explorerja v operacijski sistem MS Windows je lahko Microsoft izkoristil svoj prevladujo\xc4\x8d polo\xc5\xbeaj na trgu operacijskih sistemov za prevzem trga spletnih brskalnikov. Do leta 2002 je dele\xc5\xbe uporabe Internet Explorerja narasel na ve\xc4\x8d kot 95\xc2\xa0%, potem pa je spet za\xc4\x8del po\xc4\x8dasi upadati, ko so se za\xc4\x8deli pojavljati in razvijati novi brskalniki._NEWLINE_V letu 1996 se je razvila Opera in \xc4\x8deprav ni nikoli dosegla \xc5\xa1iroke uporabe na ra\xc4\x8dunalnikih (na podlagi Net Applications so avgusta 2009 izmerili 2\xc2\xa0% dele\xc5\xbe uporabe), ima dandanes znaten dele\xc5\xbe uporabe na hitro rasto\xc4\x8dem trgu mobilnih spletnih brskalnikov, saj je bila prednalo\xc5\xbeena \xc5\xbee na ve\xc4\x8d kot 40 milijonov mobilnih telefonov. Zraven tega je na voljo tudi na ve\xc4\x8d drugih vgrajenih sistemih, vklju\xc4\x8dno z video igralno konzolo Nintendo Wii._NEWLINE_Leta 1998 je Netscape za\xc4\x8del s projektom, ki bi naj postal osnova za Mozillo v poskusu, da pripravi konkuren\xc4\x8dni brskalnik z uporabo modela odprtokodne programske opreme. Ta brskalnik se je s\xc4\x8dasoma razvil v Firefox, ki je \xc5\xbee v \xc4\x8dasu beta faze razvoja pridobil velik dele\xc5\xbe uporabnikov. Kmalu po izidu Firefoxa 1.0 konec leta 2004 so vse razli\xc4\x8dice Firefoxa vzdr\xc5\xbeevale vsaj 7,4\xc2\xa0% dele\xc5\xbe uporabe. Do avgusta 2009 je dele\xc5\xbe narasel do 23\xc2\xa0%._NEWLINE_Applov Safari je svojo prvo beta razli\xc4\x8dico izdal januarja 2003. Do julija 2009 je dosegel prevladujo\xc4\x8d dele\xc5\xbe uporabe na Applovih operacijskih sistemih, kar predstavlja nekaj ve\xc4\x8d kot 4\xc2\xa0% celotnega trga spletnih brskalnikov. Njegov izvajalni sistem, ki se imenuje WebKit, se prav tako lahko izvaja tudi v standardnih brskalnikih razli\xc4\x8dnih platform mobilnih telefonov, vklju\xc4\x8dno z Android, Nokia S60 in Palm WebOS._NEWLINE_Zadnji ve\xc4\x8dji spletni brskalnik, ki med drugim bazira na WebKit-u, je Googlov Chrome, ki se je trgu spletnih brskalnikov prvi\xc4\x8d pojavil septembra 2008. Do avgusta 2009 je njegov dele\xc5\xbe uporabe narastel \xc5\xbee na 3\xc2\xa0%._NEWLINE_29. julija 2015 je Microsoft izdal nov spletni brskalnik Microsoft Edge, ki je nadomestil Internet Explorer, katerega \xc5\xa1tevilo uporabnikov je bilo vsako leto manj\xc5\xa1e.\n_START_SECTION_\nZna\xc4\x8dilnosti\n_START_PARAGRAPH_\nSpletni brskalniki, ki so na voljo, se nahajajo v razponu od najenostavnej\xc5\xa1ih prikazovalnikov besedila, ki podpirajo le za\xc4\x8detne verzije HTML-ja in imajo minimalno razvite uporabni\xc5\xa1ke vmesnike, do brskalnikov z bogatimi uporabni\xc5\xa1kimi vmesniki, ki podpirajo \xc5\xa1tevilne protokole in formate datotek. Spletni brskalniki so sprva podpirali le zelo preproste razli\xc4\x8dice HTML-ja. Hiter razvoj lastni\xc5\xa1kih spletnih brskalnikov je privedel do razvoja nestandardnih razli\xc4\x8dic HTML, ki je vodil do te\xc5\xbeav s prikazovanjem spletnih strani. Sodobni spletni brskalniki tako podpirajo kombinacijo standardnih in novej\xc5\xa1ih HTML in XHTML standardov, ki bi se naj enako prikazovali na vseh spletnih brskalnikih.'